Uitspraak in De Lille-DA-saak dán gelewerPatricia de Lille. Foto: Ayanda Ndamane/African News Agency Die hooggeregshof in Kaapstad sal voor die einde van dié maand sê of dit onwettig was vir die DA om ŉ klousule in sy grondwet te gebruik om Patricia de Lille se partylidmaatskap te beëindig. Uitspraak is Dinsdag voorbehou in die saak tussen De Lille, burgemeester van Kaapstad, en die DA ná hofverrigtinge van twee dae. Adv. Dali Mpofu, vir De Lille, het in sy slotbetoog gesê die DA bevorder sy eie “selfsugtige belange” in plaas van dié van die land en die mense van Kaapstad deur nie vir De Lille ŉ geleentheid te bied om haar te verdedig teen bewerings van wangedrag nie. “As sy al hierdie verskriklike dinge gedoen het, hoekom het hulle haar skotvry daarvan laat afkom?” het hy sy vraag in die hof gestel. “Dit is in die belang van die land, nie net Kaapstad nie, om te weet of hierdie bewerings werklik waar is.” Mpofu het gesê die DA wil egter nié die bewerings opklaar nie omdat die opposisieparty wil hê dat die bewerings soos ŉ donker wolk oor haar moet hang. Hy het die hof gevra om teen die DA uitspraak te lewer omdat die party nie belangstel om die waarheid aan die publiek te openbaar nie. Hy het ook aan die hof gesê dié saak behoort ŉ voorbeeld te stel deur die DA ŉ bestraffende kostebevel op te lê. Sean Rosenberg, vir die DA, het vroeër gesê daar is “niks in die saak wat aandui dat die 24 uur tydperk” vir De Lille om te reageer op die beëindiging van haar partylidmaatskap onvoldoende was nie. Hy het aangevoer De Lille het nie gevra vir langer tyd om te reageer nie en was daarom nie op uitstel geregtig nie. “Ons stel dit dat die tydperk nie onvoldoende was nie weens die eenvoud van die besluit wat geneem moes word,” het Rosenberg gesê. “Gegewe die kwessie, en die beperkte aard van die kwessie, en gegrond op die feite, was 24 uur nie onredelik nie.” De Lille is in Mei in kennis gestel dat haar partylidmaatskap beëindig is op grond van ŉ klousule in die DA se grondwet wat bepaal dat die lidmaatskap van enige lid wat in die openbaar sy of haar voorneme aankondig om die party te verlaat, outomaties beëindig word. De Lille het in April tydens ŉ radio-onderhoud gesê sy sal die DA verlaat sodra haar naam in ere herstel is. De Lille se regspan voer aan sy het bedoel sy sal haar posisie as burgemeester verlaat, maar Rosenberg betwis dit. Volgens Rosenberg is dit duidelik wanneer daar na die konteks van die onderhoud geluister word dat sy van voorneme was om die DA te verlaat gegewe die feit dat haar verhouding met die party “onherroeplik beskadig” is. Hy het verder aangevoer De Lille is geensins van voorneme om die verhouding te herstel nie en haar enigste wens is om haar onskuld te bewys. Op ŉ vraag hoekom daar nie dissiplinêre stappe ingestel kon word vir De Lille om haar onskuld te bewys nie, het Rosenberg gesê dit was omdat dit “ŉ uitgemaakte saak” was dat die burgemeester die party sou verlaat en daarom was ŉ dissiplinêre verhoor oorbodig. De Lille het verlede maand die eerste ronde van haar regsgeding gewen nadat sy tydelik weer in haar pos as burgemeester aangestel is totdat die hof ŉ finale beslissing kan maak oor die wettigheid van die manier waarop sy verwyder is.